Tienermeisie wat glo leerling doodsteek, verskyn in hof | Netwerk24
Deur André Damons 26 November 2019 18:13
Die 16-jarige skoolmeisie van Upington in die Noord-Kaap wat na bewering ’n medeleerling in die hoof se kantoor by die Rosendal Intermediêre Skool doodgesteek het, is Dinsdag in haar ouers se sorg vrygelaat.
Die meisie het Dinsdag op aanklag van moord in die landdroshof in Upington verskyn en haar verhoor is tot 18 Februarie volgende jaar uitgestel.
Ranishia Athleen van Wyk (14)
Sy is voor haar hofverskyning in ’n plek van veiligheid aangehou waar ’n proefbeampte haar geassesseer het.
Die meisie se hofverskyning spruit uit ’n voorval verlede Woensdagoggend by die skool toe Ranishia Athleen van Wyk (14) doodgesteek is. Albei die meisies was in gr. 8 in die skool.
Netwerk24 het vroeër berig die meisies het glo die vorige dag ook stry gekry waartydens die ouer meisie glo vir Ranishia met ’n eetvurk in die gesig gesteek het.
Thelma van Wyk, familielid van Ranishia, het toe gesê die skoolhoof het die meisies ingeroep oor die vorige dag se bakleiery. Die hoof het die kantoor verlaat en Ranishia is toe in die bors gesteek. Sy is op pad na die hospitaal dood.
’n Familielid het Dinsdag gesê dit gaan onder die omstandighede goed met die familie, hoewel die skok van Ranishia se dood nou haar ma, Shirlyn-Ann, tref.
“Ons gaan aan. Dit is nog baie seer. Haar ma is baie emosioneel,” sê die familielid.
* Ranishia se begrafnis begin Saterdag om 07:00 by die familie se huis in Ysterbergstraat, Rosedale, Upington, waarna verrigtinge om 07:30 na die Rosedale-burgersentrum verskuif.
Meer oor: Upington | Noord-Kaap | Hofverskyning | Misdaad | Doodgesteek